Kegyelem nektek és békesség Istentől a mi Atyánktól és az Úr Jézus Krisztustól!

1Móz 3, 1-13  
*A kígyó pedig ravaszabb volt minden vadállatnál, amelyet az Úristen alkotott. Ezt kérdezte az asszonytól: Csakugyan azt mondta Isten, hogy a kert egyetlen fájáról sem ehettek? 2Az asszony így felelt a kígyónak: A kert fáinak gyümölcséből ehetünk, 3csak annak a fának a gyümölcséről, amely a kert közepén áll, mondta Isten: Ne egyetek abból, ne is érintsétek, hogy meg ne haljatok! 4A kígyó erre így felelt az asszonynak: Dehogy haltok meg! 5Hanem jól tudja Isten, hogy azon a napon, amelyen esztek belőle, megnyílik a szemetek, és olyanok lesztek, mint az Isten: tudni fogjátok, mi a jó és mi a rossz.  6Az asszony úgy látta, hogy jó volna enni arról a fáról, hogy csábítja a szemet, és kívánatos is az a fa, mert okossá tesz: szakított hát a gyümölcséből, és evett. Adott a vele levő férjének is, és ő is evett. 7Ekkor megnyílt mindkettőjük szeme, és észrevették, hogy meztelenek. Ezért fügefaleveleket fűztek össze, és ágyékkötőket készítettek maguknak.  
   8Amikor aztán meghallották az Úristen hangját, amint szellős alkonyatkor sétált a kertben, az ember és a felesége elrejtőzött az Úristen elől a kert fái között. 9De az Úristen kiáltott az embernek, és ezt kérdezte: Hol vagy? 10Az ember így felelt: Meghallottam hangodat a kertben, és megijedtem, mert meztelen vagyok, és ezért elrejtőztem. 11Az Isten erre azt kérdezte: Ki mondta meg neked, hogy meztelen vagy? Talán ettél arról a fáról, amelyről azt parancsoltam, hogy ne egyél? 12Az ember így felelt: Az asszony, akit mellém adtál, ő adott nekem a fáról, ezért ettem. 13Akkor az Úristen ezt kérdezte az asszonytól: Mit tettél? Az asszony így felelt: A kígyó szedett rá, ezért ettem.*

Istenhez kiáltó Gyülekezet!

Szinte megbotránkoztatónak tűnhet elővenni épp ezt az igeszakaszt így rögtön nőnap után. – Isten éltesse a hölgyeket!, hangozzon el ez az áldáskérés innen is – de valóban erős a kontraszt. Hiszen míg az elmúlt napokban azt láthattuk, hogy a férfiak adnak valamit a nőknek, mondjuk így megköszönik nekik, amit kapnak – itt a taps mozdulatára gondolhatunk -, illetve megköszönik őket az Úrnak, itt pedig az imára kulcsolódó kézre gondolhatunk, mindezzel ellentétben a mai igében egy mutogató ujjat, vagy egy felelősséget elhárító kézmozdulatot láthatunk férfi és nő között.   
Nagy az ellentét a képek között, de mindez a valóságtól nem rugaszkodik el. És itt ki is léphetünk a férfi és nő kapcsolatából és elmehetünk egészen az emberek közötti bármilyen kapcsolatig. Hiszen minden kapcsolatunkban megéljük mi is ezt, hogy tudunk ölelni, támogatni, erőt kifejteni, hálát adni, köszönetet mondani a másiknak, illetve a másikért, de ugyanezekkel a kezekkel tudjuk elutasítani, ellökni, vagy akár meg is sebezni egymást.   
A lehetőségünk mindig adott. Valójában nem kellene, hozzá egy nap, egy kijelölt időpont, hogy elmondjam a másiknak, hogy becsülöm, hogy szeretem, hogy hálás vagyok érte. Ennek a valóságát, igazságát, ezt folyamatosan kellene, hogy érztessem, kifejezzem a körülöttem lévők számára, nem csak egy-egy nap kellene miatta megrohamozni a boltokat, vagy épp, hogy a böjti idő hívja fel a figyelmem, hogy talán ideje lenne több szeretettel, alázattal és hálával élnem.   
De sajnos mi ezt inkább annak fényében tudjuk sokszor csak felfedezni, hogy mennyire kevés kellett ahhoz, hogy dühösen válaszoljak, hogy ingerülten szóljak hozzá, hogy sértődötten elforduljak tőle, hogy már megint csak a másikat tudjam hibáztatni.   
Pedig nem lenne bonyolult a legtöbb helyzet, csak félrevezet bennünket a korszellem, a kísértés, a saját egonk. A megoldás annyi lenne, hogy nem hibást keresek, nem azzal kezdem, hogy mint az autónál rögtön a hibakód kiolvasómmal próbálok igazságot tenni, hanem inkább azzal kellene kezdenünk, hogy Istenhez kiáltunk, Hozzá fordulunk, hogy Ő adjon erőt, bölcsességet, de leginkább szeretetet, hogy el tudjuk hordozni, hogy meg tudjuk oldani, ki tudjuk bogozni azt a csomót, amit a kapcsolatunkra rákötöztünk. Ha rögtön hibást keresünk, ha rögtön mutogatunk, főleg, ha mindezt ingerülten, a szeretettől eltávolodva tesszük, akkor az a csomó, a bog, az csak nagyobb és nagyobb lesz és valóban egyre kevesebb esélyt fogunk látni rá, hogy azt valaha is kioldjuk. Isten azonban tud erőt adni, tud alázatot adni, tud szeretet adni, hogy azzal a csomóval meg tudjunk küzdeni. De ehhez azzal kezdeni, hogy Hozzá kiáltunk!

Miről szól a mai igeszakasz? A legtöbben rávágnák, hogy a bűnbeesés története, ami alapvetően nem is helytelen, de abban többnyire tévedés van, hogy mi is itt a bűn, illetve mivel is kezdődik a bűnbeesésünk. És hadd hangsúlyozzam, hogy ez a szakasz nem Édenkerti Éváról és Paradicsomi Ádámról szól, hanem rólunk. Rólad és rólam. Arról, hogy mi hogyan esünk bűnbe nap, mint nap.  
Mert itt nem arról van szó, hogy az asszony szakít a fáról, nem is arról, hogy a férfi egy szó nélkül azt teszi, amit az asszony mond neki, de még csak nem is egy ravasz kísértőről, vagy az almáról, ami ugye nincs is az igében. Ezek maximum érdekes elemek, vagy témafelvetések lehetnek.  
Ez az igeszakasz, a bűnbeesésük és a mi bűneink is mind-mind ugyanott kezdődnek el. Ott, hogy mikor jön a kísértés, a nehéz helyzet: a szeretetemet, a hitemet, az Istenbe vetett bizalmamat megrengető pillanat, akkor mit teszek?   
És ebben gyönyörűen mintáz minket ez az ige. A kígyó kérdésére, a bizalmat aláásó próbálkozásra: „*Csakugyan azt mondta Isten, hogy a kert egyetlen fájáról sem ehettek?”* – erre hogyan felel Éva? Úgy, mint a nem túl okos, de szorgalmas kisdiák, csak visszamondja a memoritert: „*A kert fáinak gyümölcséből ehetünk, 3csak annak a fának a gyümölcséről, amely a kert közepén áll, mondta Isten: Ne egyetek abból, ne is érintsétek, hogy meg ne haljatok!”*. Szajkózza, amit hallott, amit megtanult, de csakhamar nála is kiderül, hogy valójában nem érti és nincs bizalma sem hozzá, hogy higgye. És amint a kísértés már nem csak egy kérdés, hanem egy állítás lesz: „*Dehogy haltok meg! 5Hanem jól tudja Isten, hogy azon a napon, amelyen esztek belőle, megnyílik a szemetek, és olyanok lesztek, mint az Isten: tudni fogjátok, mi a jó és mi a rossz.”* - azon nyomban be is ékelődik ez a hit kis repedéseibe és elkezdi szétfeszíteni. Ahogyan a víz szét tudja repeszteni a kemény sziklát pedig csak egy kis repedésbe talált utat magának. Aztán mégis, nem kell sok idő és már reped és porlik az egész. Hát ilyen a mi hitünk is, az Úrba vetett bizalmunk. Csak néhány kis repedésbe kell utat találnia a kísértésnek és máris azon kapjuk magunkat, hogy annyi a bizalmunknak, vége a szeretetünknek.

De megy tovább is a történetünk és jön Ádám, aki már kérdés nélkül harap rá a gyümölcsre. Ahogy mi is mennyivel könnyebben fogadjuk el, ízleljük meg azt, amiről tudjuk, hogy bűn, csakis azért, mert, ha a másik csinálja, akkor már nekem is lehet. Ugye ilyen például a gyorshajtás. Ha az előttem lévők 120-szal mennek a 100-as táblánál, akkor én is kicsit jobban taposom a gázpedált, akkor már nekem is lehet.   
Ha a másik ember ingerülten, gorombán beszél velem, ha ő keresztbe tesz nekem, akkor mit vár, hogy majd én szeretettel, békességgel, alázattal leszek iránta? Nem, ha neki lehet, akkor nekem is lehet. Egy kis betegség, egy kis semmiség, egy kicsi bizalmatlanság az Úr felé, így tud egész közösségeket lerombolni, így tudja az egész emberiséget megfertőzni.   
És aztán hová jutnak? Hogy a bajban, a mélységben, amikor minden érthetetlennek, reménytelennek, szinte őrjítően félelmetesnek tűnik, akkor nem segítséget kérnek, nem bűnbocsánatért, gyógyulásért futnak Istenhez, hanem inkább menekülnek előle és rejtőzködni próbálnak. A kígyó azt ígéri, hogy okosak lesznek, azzal kecsegteti őket, hogy majd menni fog nekik minden egyedül is. Mondhatni fű alatt elhiteti velük, hogy jobb egyedül megoldani a dolgokat, mint Istennel. De rá kell jöjjenek, hogy csak minden zavarosabb lett, hogy amit eddig biztos alapként tudtak, most már arra se tudnak támaszkodni és hirtelen észre kell, hogy vegyék, hogy de hát egyedül nem megy! És itt lenne a kérdés, akkor most mi legyen? A gonosz érzik, hogy rossz útra vezet. Egymásban épp az imént csalódtak oda és vissza. Istenhez pedig nem mernek odalépni. Mintha ott zengene a fejükben, a szívükben a dühös szülő szava: „Szégyeld magad, látni se akarlak.”. Pedig ilyet a mennyei Atya se nekik, se neked nem mond soha. Éppen, hogy keres, próbál megszólítani, próbál magához hívni, mert látja, hogy iszonyatosan mélyre kerültél és Ő az ilyen helyzetekben sohasem akar magadra hagyni. Ő azt akarja, hogy végre tedd meg, végre vedd észre, hogy csak egyetlen dolgod van a legelejétől kezdve, mikor az a bizonyos kísértésed, még csak egy fogalmazódó kérdés volt. Egyetlen dolgot kellene tennie Évának, Ádámnak, kettőjüknek együtt és ma neked is. Istenhez kellene kiáltani, Őt kellene segítségül hívni.

Ma böjt első vasárnapja, Invocavit vasárnapja van. Ez az Invocavit szó az Istenhez kiáltást, az Ő segítségül hívását jelenti, ami arra alapoz, amit a névadó zsoltárban is olvasunk és ma már el is hangzott: *„Segítségül hív, és én meghallgatom – így szól az Úr –, vele leszek nyomorúságában, kiszabadítom és megdicsőítem.”*.  
Isten bíztatni akar minket ma is, hogy vegyük ezt komolyan és merjük és vágyjuk Őt segítségül hívni minden helyzetünkben. Krisztus által Ő már megmutatta nekünk, hogy bármilyen messzire is kerülnénk Tőle Ő akkor se elutasít, nem lemond rólad, hanem utat készít neked, hogy helyreállhasson a kapcsolatotok, a hited. Isten mindent megtesz azért, hogy merjünk és tudjunk bízni benne. Nem azzal, hogy mindent megad, hanem azzal, hogy Krisztust adja értünk és ezzel azt mondja, hogy az Ő szeretete, az Ő kegyelme sosem fog elfogyni számodra se. Mert Ő nem ellökni akar, nem hibáztatni akar, nem megütni akar, hanem Magához akar ölelni téged, mint a tékozló fiút az apja. Ő nem azt mondja, hogy „a szemem elé se kerülj”, hanem már fut feléd, amint te hajlandóvá válsz Hozzá egy kicsit is közeledni.  
A bűnünk éppen ezért ma is ez, mindig is ez volt, hogy elutasítottuk Isten, hogy inkább nem kértünk Belőle, hogy inkább nem kértük Őt.   
Testvérek, ne higgyétek el, mikor a világ azt próbálja megtanítani, hogy magányos harcosként kell élned, vagy mikor azt sugallja, hogy azzal leszel sikeres, okos, ha hangosabb vagy a másiknál, hogy a földbe tudod tiporni, bemocskolni, vagy hogy a melled verve kell az igazadat addig bizonygatni, míg a másik meg nem törik alatta. Hiába, hogy már államfők, vagy épp házastársak is így beszélnek, így kommunikálnak, te ezt ne hidd el! Ez nem sikerhez, hanem végül ahhoz a magányos szégyenhez vezet, hogy fügefalevelekkel takaródzva, egy bokorban bujkálunk egymás és a Mindenható elől is.   
Neked Krisztus által mindig utad van az Atyához, a bűnbocsánathoz, a Kegyelemhez. Ezt jegyezd meg, hidd el és éld meg minden nap! Kiálts hittel az Úrhoz! Hívd segítségül azt, aki sosem akart és sosem fog elküldeni, elzavarni téged. Bármikor, bármilyen nehézségben, mélységben, vitában, vagy éppen idegesítő helyzetben vagy, csak állj meg, és hívd segítségül Krisztusért a minden kegyelem Urát, aki, ha kéred, akkor be fogja tölteni a szívedet hittel, békességgel és szeretettel! Ámen